Ερνέστος Αύγουστος του Αννόβερου (1887-1953)

Ο Ερνέστος Αύγουστος Γ΄ (17 Νοεμβρίου 1887 - 30 Ιανουαρίου 1953) ήταν ο Δούκας του Μπράουνσβαϊγκ από τις 2 Νοεμβρίου 1913 ως τις 8 Νοεμβρίου 1918 και ο Επικεφαλής του Οίκου του Αννόβερου από τις 30 Ιανουαρίου 1923 ως τις 30 Ιανουαρίου 1953. Έφερε επίσης τους τίτλους του πρίγκιπα της Μεγάλης Βρετανίας και Ιρλανδίας, καθώς και του δούκα του Κάμπερλαντ.

Βιογραφία
Γεννήθηκε στις 17 Ιανουαρίου 1887 στο προάστιο Πέντσιν της Βιέννης. Ήταν το έκτο και νεότερο παιδί του τότε διαδόχου Ερνέστου Αυγούστου Β΄ του Ανοβέρου και της πριγκίπισσας Τύρα της Δανίας. Ήταν εγγονός του βασιλιά Χριστιανού Θ΄ της Δανίας και πρώτος εξάδελφος του βασιλιά Γεωργίου Ε΄ του Ηνωμένου Βασιλείου, του τσάρου Νικολάου Β΄ της Ρωσίας, του Χριστιανού Ι΄ της Δανίας, του Χάακον Ζ´ της Νορβηγίας και του Κωνσταντίνου Α΄ της Ελλάδας. Ο νεαρός πρίγκιπας Ερνέστος Αύγουστος Γ΄ έγινε διάδοχος του δουκάτου του Κάμπερλαντ, έπειτα από το θάνατο των δύο μεγαλύτερων αδελφών του, Γεωργίου και Χριστιανού.

Όταν ο μεγαλύτερος αδελφός του Ερνέστου, πρίγκιπας Γεώργιος απεβίωσε σε αυτοκινητιστικό δυστύχημα στις 20 Μαΐου 1912, ο Γερμανός αυτοκράτορας Γουλιέλμος Β΄, έστειλε ένα τηλεγράφημα συλλυπητηρίων στον πατέρα του και δύο γιους του στην κηδεία. Ως απάντηση σε αυτή τη φιλική χειρονομία ο πρίγκιπας Ερνέστος μετέβη στο Βερολίνο για να ευχαριστήσει τον αυτοκράτορα για το μήνυμά του. Ο Ερνέστος και ο Γερμανός αυτοκράτορας ήταν τρίτοι εξάδελφοι, καθώς κατάγονταν και οι δύο από τον Γεώργιο Γ΄ του Ηνωμένου Βασιλείου. Στο Βερολίνο ο Ερνέστος ερωτεύθηκε την μοναχοκόρη του αυτοκράτορα Γουλιέλμου Β΄, πριγκίπισσα Βικτώρια Λουίζα της Πρωσίας.

Μετά την ανακοίνωση του αρραβώνα του με την πριγκίπισσα Βικτώρια Λουίζα τον Φεβρουάριο του 1913, ο πρίγκιπας Ερνέστος Αύγουστος Γ΄ έδωσε όρκο πίστης στον Γερμανό αυτοκράτορα και δέχθηκε να διοριστεί λοχαγός στο σύνταγμα των Ουσάρων του Τσίτεν. Ο γάμος τους, που έγινε στις 24 Μαΐου 1913, έπαυσε την αντιπαράθεση, που κυριαρχούσε ανάμεσα στον Οίκο του Αννόβερου και στον Οίκο των Χοεντσόλερν και αποτέλεσε την τελευταία μεγάλη συγκέντρωση Ευρωπαίων ηγεμόνων πριν από την κήρυξη του Α΄ Παγκοσμίου Πολέμου. Το ζευγάρι απέκτησε τα εξής πέντε παιδιά:
 Ερνέστος-Αύγουστος Δ΄ 1914-1987, (τιτουλάριος) βασιλιάς του Αννόβερου
 Γεώργιος-Γουλιέλμος 1915–2006, πρίγκιπας του Αννόβερου, νυμφεύτηκε τη Σοφία, πριγκίπισσα της Ελλάδας
 Φρειδερίκη 1917–1981, παντρεύτηκε τον Παύλο της Ελλάδας, εξάδελφο της Σοφίας
 Χριστιανός-Όσκαρ 1919–1981, πρίγκιπας του Αννόβερου
 Γουέλφος-Ερρίκος 1923–1997, πρίγκιπας του Αννόβερου

Στις 27 Οκτωβρίου 1913 ο πατέρας του παραιτήθηκε από τις αξιώσεις του έναντι του δουκάτου του Μπράουνσβαϊγκ υπέρ του επιζώντος γιου του. Την επόμενη ημέρα το Ομοσπονδιακό Συμβούλιο ψήφισε υπέρ του διορισμού του πρίγκιπα Ερνέστου Αυγούστου Γ΄ ως νέου δούκα του Μπράουνσβαϊγκ. Ο νέος δούκας, ο οποίος έλαβε τον βαθμό του συνταγματάρχη των Ουσάρων του Τσίτεν, ανέλαβε επισήμως το δουκάτο την 1η Νοεμβρίου.

Κατά τη διάρκεια του Α΄ Παγκοσμίου Πολέμου ο δούκας ανήλθε στο βαθμό του υποστρατήγου.

Στις 8 Νοεμβρίου 1918 αναγκάστηκε να παραιτηθεί από το αξίωμά του, όπως και οι υπόλοιποι Γερμανοί βασιλείς, δούκες και πρίγκιπες, ως αποτέλεσμα της ήττας τους στον πόλεμο. Το προηγούμενο έτος είχε καταργηθεί από τους Βρετανούς το δουκάτο του πατέρα του, ενώ αφαιρέθηκε από τον ίδιο ο τίτλος του πρίγκιπα του Ηνωμένου Βασιλείου. Έτσι, όταν ο πατέρας του απεβίωσε το 1923 και για τα επόμενα τριάντα περίπου χρόνια, ο Ερνέστος Αύγουστος Γ΄ παρέμεινε απλώς επικεφαλής του Οίκου του Αννόβερου, ζώντας σε καθεστώς συνταξιοδότησης στα διάφορα οικήματά του. Απεβίωσε στο Κάστρο Μαρίενμπουργκ στις 30 Ιανουαρίου 1953.

Πρόγονοι

<center>

Παραπομπές

Οίκος του Αννόβερου
Προτεστάντες μονάρχες
Πρίγκιπες του Ηνωμένου Βασιλείου